12 wapens in sokkies versteek in voertuig gevind | Netwerk24
12 wapens in sokkies versteek in voertuig gevind
Deur Maygene De Wee 18 Oktober 2020 18:45
Verkeersbeamptes het Sondag op hierdie vuurwapens afgekom in 'n voertuig wat hulle in 'n padblokkade afgetrek het. 'n 37-jarige man is in hegtenis geneem. Foto: Verskaf
Kaapse verkeersbeamptes het Sondag ná 'n jaagtog daarin geslaag om 'n voertuig voor te keer waarin daar toe 12 vuurwapens gevind is.
'n 37-jarige man is in hegtenis geneem.
Die voertuig, 'n wit Volkswagen Polo, is aanvanklik in 'n padblokkade in Potsdamweg in Table View voorgekeer.
Verkeersbeamptes het 'n rooi sak onder die passasiersitplek opgemerk en die bestuurder gevra om uit die voertuig te klim.
Hy het toe glo weggejaag, maar is kort daarna ná 'n jaagtog voorgekeer en in hegtenis geneem. Die verkeersbeamptes het toe sy voertuig deurgesoek en op die vuurwapens, wat in sokkies in die rooi sak versteek was, afgekom.
Al die reeksnommers van die vuurwapens is glo afgevyl.
Lt.genl. Yolisa Matakata, Wes-Kaapse polisiehoof, het die verkeersbeamptes vir hul optrede geloof.
• In 'n onverwante voorval is 'n 27-jarige man in Philippi-Oos in hegtenis geneem nadat lede van die polisie se blitspatrollie-eenheid 'n Toyota Corolla wat in Khayelitsha gekaap is, opgemerk het.
Die voertuig is van die pad afgetrek en die 27-jarige bestuurder is in hegtenis geneem. Die polisie het ook op 'n vuurwapen en ammunisie wat hulle in die voertuig gevind het, beslag gelê.
Die man sal volgens kol. Andrè Traut, polisiewoordvoerder, Maandag in die landdroshof in Athlone verskyn.
• Lede van die blitspatrollie-eenheid het die naweek in Brackenfell 'n man in hegtenis geneem weens die besit van tik. Hulle het ook R7 210 wat hulle by die man gevind het, gekonfiskeer.